देश में 71 हजार से ज्यादा पेट्रोल पंप, हर रोज सबसे ज्यादा 24 करोड़ लीटर पेट्रोल बेचती है
Indian Oil Corporation - History And Journey To Success. इंडियन ऑयल ही वह कंपनी है जिसने आजादी के बाद देशभर में ऑयल इंफ्रास्ट्रक्चर को खड़ा किया। देश को आर्थिक रूप से स्थिरता देना हो या युद्ध के समय देश के साथ खड़े रहना हो।
कुछ कंपनियां सिर्फ ब्रांड होती हैं और कुछ देश की पहचान। इंडियन ऑयल ऐसी ही कंपनियों में से एक है। देश की सबसे बड़ी ऑयल कंपनी, जिसको और खास बनाती है इसकी ऑनरशिप। इंडियन ऑयल कॉर्पोरेशन लिमिटेड एक पब्लिक सेक्टर कंपनी है यानी इसका 50 फीसदी से ज्यादा शेयर भारत सरकार के पास है।
यह सरकार की 11 महारत्न कंपनियों में से एक है। भारत में हर रोज 59 करोड़ लीटर पेट्रोल बिकता है। इसमें 24 करोड़ लीटर की हिस्सेदारी इंडियन ऑयल के पास है। देशभर में सबसे ज्यादा 71,000 फ्यूल स्टेशन इंडियन ऑयल के पास हैं। भारत के अलावा यह श्रीलंका, मिडिल ईस्ट, मॉरिशस में भी मौजूद है।
फिलहाल इंडियन ऑयल कंपनी चर्चा में है क्योंकि कंपनी के पूर्व सेक्रेटरी ने ऑयल मिनिस्ट्री से जारी एक रिपोर्ट में बड़े शहरों में डीजल वाहनों पर रोक लगाने का सुझाव दिया है।
आज मेगा एम्पायर में जानिए इंडियन ऑयल के एम्पायर बनने की कहानी…
रेलवे ट्रैक बनाते समय तेल मिला और भारत में पहली पेट्रोलियम रिफाइनरी बनी 
1867 में रेलवे लाइन बिछाते समय अंग्रेजों को भारत में पहली बार पेट्रोलियम ऑयल मिला। इसके 33 साल बाद 1901 में भारत में पहली बार पेट्रोलियम ऑयल रिफाइनरी बनाई गई। यह असम के डिगबोई में बनी।
1947 के बाद एनर्जी की बढ़ती मांग और देश के विकास के लिए इस सेक्टर बड़े पैमाने पर काम शुरू हुआ।अब तक भारत समेत दुनियाभर के देशों के लिए पेट्रोलियम ऑयल इतना जरूरी हो गया था कि इसे ‘काला सोना’ कहा जाने लगा।
लेकिन भारत में आजादी के बाद भी एनर्जी सेक्टर पर विदेशी कंपनियों का दबदबा बना रहा। भारत की ऑयल इंडस्ट्री की कमान पूरी तरह ‘स्टैंडर्ड वैक्यूम’ और ‘कालटेक्स’ जैसी विदेशी कंपनियों के हाथ में था।
सबसे पहले 1958 में भारत सरकार ने सोवियत संघ (आज का रूस) और रोमानिया की मदद से इंडियन रिफाइनरी लिमिटेड शुरू किया। इंडियन रिफाइनरी लिमिटेड ही आगे चलकर इंडियन ऑयल कंपनी से मिलकर आजी की इंडियन ऑयल कॉर्पोरेशन बनी।
1959 में एक संवैधानिक संस्था के रूप में शुरू की गई थी इंडियन ऑयल कंपनी
1959 में इंडियन ऑयल कंपनी को एक संवैधानिक बॉडी के रूप में शुरू किया गया। शुरुआत में इस कंपनी का काम राज्यों को सिर्फ ऑयल प्रोडक्ट की सप्लाई करना था। फिर कंपनी राज्यों की रिफाइनरी से आ रहे ऑयल का सेल करने लगी। 1961 के बाद इंडियन ऑयल को विदेशी कंपनियों से कीमत के मोर्चे पर जूझना पड़ा। यह उस समय भारत में एकमात्र ऑयल कंपनी थी।
धीरे-धीरे कंपनी विदेशी कंपनियों के सामने भारत में ऑयल और गैस के इंपोर्ट-एक्सपोर्ट में उभरने लगी। इस समय तक इंडियन ऑयल का अपना कोई आउटलेट नहीं था। ये खुदरा बेचने वालों को बल्क में ऑयल सप्लाई करती थी। धीरे-धीरे सरकार के सहयोग से कंपनी ने भारत में अपनी स्थिति मजबूत कर ली। और विदेशी ऑयल कंपनियों से मुकाबले में मुनाफे की तरफ बढ़ने लगी।
इंडियन रिफाइनरीज व इंडियन ऑयल कंपनी मिलकर बनी इंडियन ऑयल कॉर्पोरेशन
सितंबर 1964 में इंडियन रिफाइनरीज लिमिटेड और इंडियन ऑयल कंपनी को मर्ज कर इंडियन ऑयल कॉर्पोरेशन बना। भारत सरकार ने तय किया कि अब से सभी ऑयल रिफाइनरीज के पेट्रोलियम प्रोडक्ट इंडियन ऑयल के माध्यम से ही बेचे जाएंगे।
इसी दशक में दुनियाभर में तेजी से इंडस्ट्राइलाइजेशन हो रहा था। भारत भी इस रेस में दौड़ लगा रहा था। इससे देश में पेट्रोलियम उत्पाद की मांग बढ़ी जिससे सरकार पर फ्यूल का खर्चा बढ़ने लगा। सरकार ने तब देश की सभी प्राइवेट पेट्रोलियम कंपनियों पर पेट्रोलियम उत्पाद के इंपोर्ट और एक्सपोर्ट पर रोक लगा दिया। नतीजतन इंडियन ऑयल का इंपोर्ट पर अकेले कब्जा हो गया।
इसी साल इंडियन ऑयल ने गुहावटी से सिलीगुड़ी तक भारत की पहली पेट्रोलियम पाइपलाइन बनाने का काम पूरा किया। आने वाले दशकों में इंडियन ऑयल ने बरौनी, गुजरात, हल्दिया और मथुरा जैसे जगहों पर रिफानरी सेंटर खोला। असम के डिग्बोई में इंडियन ऑयल के रिफाइनरी सेंटर को दुनिया में सबसे पुराना माना जाता है।
देश की सुरक्षा में इंडियन ऑयल कॉर्पोरेशन की भूमिका 
1965 में भारत पाकिस्तान युद्ध छिड़ा तो वो इंडियन ऑयल थी जिसने सेना की पेट्रोलियम की जरूरतों को पूरा किया। युद्ध में जरूरत के समय कंपनी ने सभी मांगों को पूरा किया। युद्ध के दौरान इंडियन आर्मी और एयरफोर्स को बिना रूके कंपनी ने फ्यूल सप्लाई किया।
युद्ध के समय ही कंपनी को इस बात का एहसास हुआ कि युद्ध में स्वदेशी तकनीकी से विकसित संसाधनों का होना कितना जरूरी है। इसे ध्यान में रखकर फरीदाबाद में कंपनी ने 1972 में रिसर्च एंड डेवलपमेंट सेंटर खोला।
2010 में इंडियन ऑयल कॉर्पोरेशन महारत्न कंपनी बन गई
1990 में भारत का बाजार दुनिया के दूसरे देशों के लिए खुला। इस नए दौर में 1995 में इंडियन ऑयल पहली बार बॉम्बे स्टॉक एक्सचेंज में लिस्ट हुई। यानी अब दुनियाभर के लोग इंडियन ऑयल के शेयर खरीद सकते थे। उदारीकरण के बाद 2000 से 2010 के बीच इंडियन ऑयल ने बड़ी छलांग लगाई।
2010 में यह भारत की पहली कॉर्पोरेट कंपनी बनी जिसका टर्नओवर 1 लाख करोड़ रुपए हो गया। बाजार में प्रदर्शन और कुछ मापदंडों के आधार पर भारत सरकार अपनी कंपनियों को कुछ उपाधियां देती है। इसमें महारत्न और नवरत्न जैसी उपाधि शामिल है। इंडियन ऑयल सरकार की महारत्न कंपनियों में शामिल है।
अडाणी और डिसइंन्वेस्टमेंट को लेकर विवादों में रही इंडियन ऑयल
इस साल फरवरी महीने में इंडियन ऑयल ने अडाणी समूह से बंदरगाह के इस्तेमाल को लेकर एक समझौता किया। इसमें एलपीजी के इंपोर्ट के लिए सरकारी बंदरगाह विशाखापट्टनम पोर्ट की जगह गंगावरम पोर्ट के इस्तेमाल की डील हुई। गंगावरम पोर्ट पर अडाणी समूह का कंट्रोल है। इसे लेकर कांग्रेस, तृणमूल पार्टी समेत विपक्षी दलों ने निजी हाथों सरकारी संपत्ति के दुरुपयोग का आरोप लगाया था।
इसके अलावा सरकार की तरफ से कंपनी में अपनी हिस्सेदारी बेचने की खबरें भी बीच-बीच में आती रहती हैं। इसे लेकर भी विपक्षी पार्टियां विरोध करती रही हैं। हालांकि, आखिरी बार नवंबर 2020 में इंडियन ऑयल ने सफाई दी कि उसका ऐसा कोई इरादा नहीं है। और कंपनी की 50 फीसदी से ज्यादा की हिस्सेदारी सरकार यानी इंडियन ऑयल के पास ही रहेगी।